b'\n_START_ARTICLE_\nSlava Luna\xc4\x8dek\n_START_SECTION_\n\xc5\xbdivljenje in delo\n_START_PARAGRAPH_\nRodila se je v dru\xc5\xbeini uradnika Ivana Kristana in gospodinje Ivanke Kristan rojene Lampe. Ljudsko \xc5\xa1olo in gimnazijo je obiskovala v Novem mestu, maturirala pa je v Ljubljani. Po maturi je v Zagrebu \xc5\xa1tudirala medicino in leta 1926 promovirala za doktorja splo\xc5\xa1ne medicine. Po diplomi na medicinski fakulteti v Zagrebu se je strokovno izpopolnjevala na \xc5\xa0vedskem, v Zdru\xc5\xbeenem kraljestvu, \xc5\xa0vici in Avstriji. Po vrnitvi je posodobila \xc5\xa1olsko polikliniko v Ljubljani. Njeno \xc5\xbeivljenjsko delo je bila skrb za \xc5\xa1olskega otroka. Bila je velik zagovornik po\xc4\x8ditni\xc5\xa1kih kolonij. Med gospodarsko krizo leta 1929 je organizirala \xc5\xa1olske mle\xc4\x8dne kuhinje ter prve kolonije \xc5\xa1olskih otrok v Dovjem, na Rakitni, Lukovici in Medvodah. Po letu 1945 je vodila Unicefovo komisijo za preventivo in pomo\xc4\x8d, izvedla longitudinalno \xc5\xa1tudijo razvoja \xc5\xa1olskega otroka in uvedla te\xc4\x8daje za specializacijo zdravnikov iz \xc5\xa1olske medicine in s tem pri nas postavila temelje tej stroki. Izredno uspe\xc5\xa1no podro\xc4\x8dje njenega dela je bila zlasti po 2. svetovni vojni higiena \xc5\xa1olskih poslopij in notranja oprema \xc5\xa1ol, kjer je zelo uspe\xc5\xa1no sodelovala z arhitekti.'